ขายเบี้ยคุ้มครองคนพิการ
คปภ.ธุรกิจประกัน ลั่นพร้อมคุ้มครองคนพิการ เดินหน้าหาสินค้าป้อนตลาดใหม่
12 ส.ค. 2559

คปภ.ธุรกิจประกัน ลั่นพร้อมคุ้มครองคนพิการ เดินหน้าหาสินค้าป้อนตลาดใหม่
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ได้ร่วมกับธุรกิจประกันภัยจัดทำ “โครงการส่งเสริมคุณภาพชีวิตเพื่อผู้พิการด้วยการประกันภัย เพื่อเฉลิมพระเกียรติสมเด็จพระนางเจ้าฯ พระบรมราชินีนาถ เนื่องในโอกาสมหามงคลเฉลิมพระชนมพรรษา 7 รอบ 12 ส.ค. 2559” ซึ่งจะได้มีการรณรงค์ส่งเสริมให้ภาคอุตสาหกรรมประกันภัยได้มีบทบาทในการตอบแทนสังคม โดยมีบริษัทประกันชีวิตเข้าร่วม 5 แห่ง และบริษัทประกันวินาศภัย 21 แห่ง
ทั้งนี้ ในระยะแรกได้มีการพัฒนากรมธรรม์ประกันภัยอุบัติเหตุเพื่อคนพิการโดยเฉพาะขึ้นเป็นครั้งแรก เป็นรูปแบบกรมธรรม์รายย่อยหรือไมโครอินชัวรันส์ค่าเบี้ย 300 บาท/ปี ให้ความคุ้มครองผู้พิการกรณีเสียชีวิต เนื่องจากอุบัติเหตุไม่รวมการถูกฆาตกรรม ลอบทำร้ายร่างกาย และ/หรืออุบัติเหตุขณะขับขี่หรือโดยสารรถจักรยานยนต์ 1 แสนบาท กรณีเสียชีวิตจากการถูกฆาตกรรมลอบทำร้ายร่างกาย และ/หรืออุบัติเหตุขณะขับขี่หรือโดยสารรถจักรยานยนต์จำนวน 5 หมื่นบาท
นอกจากนี้ ยังได้ผลประโยชน์ค่าใช้จ่ายในการจัดการงานศพกรณีเสียชีวิตจากการเจ็บป่วย ยกเว้นกรณีเสียชีวิตจากการเจ็บป่วยภายใน 120 วันแรกนับจากวันเริ่มต้นระยะเวลาประกันภัย 5,000 บาท ผลประโยชน์ชดเชยเงินปลอบขวัญ เนื่องจากอุบัติเหตุเข้ารับรักษาตัวเป็นคนไข้ใน ในโรงพยาบาลไม่น้อยกว่า 4 วัน ตลอดระยะเวลาประกันภัย  5,000 บาท และผลประโยชน์การชดเชยรายได้ระหว่างการเข้ารักษาตัวในโรงพยาบาล  200 บาท/วัน สูงสุดไม่เกิน 20 วัน 
“เราจะนำร่องรองรับความพิการ 3 กลุ่ม คือ กลุ่มคนพิการทางการมองเห็น กลุ่มคนพิการทางการได้ยินหรือสื่อความหมาย และกลุ่มคนพิการทางการเคลื่อนไหวหรือร่างกาย ซึ่งคิดเป็นจำนวน 1.19 ล้านคน หรือประมาณ 76% จากคนพิการทั้งหมด 9 กลุ่ม โดยกลุ่มผู้พิการเหล่านี้เป็นกลุ่มที่สามารถพัฒนาทักษะการดำรงชีวิตประจำวันให้อยู่ในครอบครัวและสังคมได้อย่างปกติ ฉะนั้นจึงควรที่จะได้รับสนับสนุนจากหน่วยงานต่างๆ เพื่อช่วยเหลือกลุ่มผู้พิการให้ได้รับสิทธิขั้นพื้นฐานของตนเอง และได้รับการส่งเสริมโอกาสการมีส่วนร่วมในสังคมอย่างเต็มที่ โดยปราศจากอุปสรรคและการเลือกปฏิบัติ” นายสุทธิพล กล่าว
นายอานนท์ วังวสุ นายกสมาคมประกันวินาศภัยไทย กล่าวว่า ทางบริษัทประกันภัยจะร่วมกันพิจารณาการรับประกันภัยคนพิการใหม่ภายในสิ้นปีนี้ โดยจะไม่ให้เลือกปฏิบัติหรือเลือกรับประกันภัย เพื่อให้เกิดความเท่าเทียมกัน